《满庭芳 题画拳石》
清代·张道介

泼墨濡毫，缀成小石，宛然霞浸云烘。幽窗舒卷，几席列奇峰。

点点莓苔如滴，清闲供、可入诗筒。消昼永、评花品茗，日日坐春风。

何殊游胜地，连山拱壁，软土推红。见岚光岫色，倒映帘栊。

休羡南宫怀袖，玲珑样、晴雨空濛。珍藏好，莫教轻掷，文锦细加封。

作者简介：字椒岑，长洲人，太学顾筠千室，有《好云楼词》。